azobé
Store norske leksikon,Teknologi og industri,Industri,Trelast og treforedling,Trevirke
Azobé er en løvtreart i familien Ochnaceae fra tropisk Afrika. Det er et hardt treslag som på grunn av sin styrke har mange spesielle anvendelsesområder, blant annet til konstruksjoner under vann.
Beskrivelse og egenskaper Azobé har rødbrun kjerneved med mørkere spetter. Massetetthet (densitet) ved 15 % fuktighet er om lag 1,10 g/cm3, noe som er over dobbelt så høyt som gran. Trevirket er meget hardt og tungt tre som er vanskelig å antenne. Virket er meget holdbart både i luft og under vann og angripes ikke av pelemark. Det er vanskelig å bearbeide, må forbores ved spikring og er heller ikke enkelt å lime. Anvendelser Azobé har på grunn av sin store styrke og slitasjemotstand mange spesielle anvendelser, for eksempel til kaier og konstruksjoner under vann, industrigulv, brodekke, kjemikaliebeholdere, og dessuten til slipper for boreplattformer og bærestykker for kuletanker i gasstankere. Azobé kalles, i likhet med andre særlig harde treslag, jerntre. Les mer i Store norske leksikon trevirke